Byna R1 mjd. gegee vir historiese studieskuld | Netwerk24
Byna R1 mjd. gegee vir historiese studieskuld
Deur Llewellyn Prince 25 Maart 2019 05:50
Naledi Pandor Foto: Daily Sun
Byna R1 miljard is bewillig om studente se historiese studieskuld aan veral universiteite landwyd te vereffen.
Naledi Pandor, minister van hoër onderwys en opleiding, het Sondag aangekondig dat haar departement ’n bykomende R967 miljoen aan die nasionale finansiële hulpskema vir studente (NSFAS) toegeken het om die historiese studieskuld van sowat 52 514 NSFAS-studente te delg.
Dit is dié studente wat in 2018 aan universiteite geregistreer was, maar kragtens die vorige NSFAS-bedeling gefinansier is.
Die vereffening van historiese studieskuld was vroeër vanjaar een van die griewe waaroor studente gedreig het om universiteitskampusse landwyd tot stilstand te dwing as dit nie aandag kry nie.
Pandor het Sondag gesê historiese skuld aan universiteite is reeds geruime tyd vir alle rolspelers ’n bron van kommer.
Haar departement het Sondag ook ’n beroep op alle belanghebbendes, veral die private sektor, gedoen om saam met die regering en ander rolspelers te werk aan oplossings vir studente uit gesinne wat nie studiegeld kan bekostig nie.
Pandor het dit benadruk dat haar departement met alle rolspelers sal saamwerk om studieskuld aan universiteite te verlig en om ’n omvattende oplossing te vind om ook die “vermiste-middel”-studente te help om hul studies te finansier.
Die stelsel waarvolgens die NSFAS finansiering verskaf, het in 2018 aansienlik verbeter.
Hierdie is volgens Pandor die eerste fase waarin aandag gegee word aan die historiese skuld aan universiteite. Dit geld vir studente wat in 2018 aan universiteite geregistreer was en voldoen het aan die akademiese vereiste om binne die minimum tydperk plus twee jaar te gradueer. Hulle is deur die vorige NSFAS-bedeling gefinansier op grond van ’n gesinsinkomstedrempel van R122 000.
“Daar is van hierdie studente (uit die vorige stelsel) vereis om deel van hul koste self te finansier. Baie was nie daartoe in staat nie.
“Gevolglik was die NSFAS-finansieringbedrag soms onvoldoende om die totale studiekoste, veral by universiteite en duur akademiese programme, te dek. Dit het veroorsaak dat studente se skuld aan hul instelling ophoop ten spyte daarvan dat hulle deur die NSFAS gefinansier is.”
Volgens Pandor is die verwagting dat alle studente wat nog deur die ou NSFAS-skema gefinansier word, die stelsel teen 2022 sal verlaat.
Meer oor: Naledi Pandor | Studente
Betogende studente wag nou op Pandor se terugvoer
Studente se registrasie verloop landwyd meestal vlot
Protes oor geld op kampusse 'gevaarlik'